Egpaar erg aangerand op Gauteng-plaasArgieffoto ŉ Boer en sy vrou is in ŉ ernstige toestand na ŉ hospitaal gehaas nadat hulle Sondagaand op hul plaas in die Eikenhof-gebied in die suide van Johannesburg deur vyf verdagtes oorval is. Kapt. Kay Makhubela, woordvoerder van die polisie, het aan Maroela Media gesê die egpaar het omstreeks 23:00 wakker geword van hul honde wat blaf. Toe hulle gaan ondersoek instel het, is hulle deur vyf mans oorrompel en erg aangerand. Dit is nie duidelik hoe die aanvallers in die huis gekom het nie. Die rowers het die egpaar van ŉ vuurwapen en kontant beroof en op die vlug geslaan. Makhubela kon nie bevestig wat die aard van die egpaar se beserings was nie, maar het gesê hulle is ernstig beseer. Athlenda Mathe, woordvoerder van Netcare 911, het gesê die man is verskeie kere met ŉ skerp voorwerp gesteek en erg aangerand. Hy was met paramedici se aankoms op die toneel in ŉ kritieke toestand. Sy vrou is ook aangerand en hoewel ook ernstig beseer, is sy in ŉ stabiele toestand na die hospitaal geneem. Makhubela kon nie onmiddellik die egpaar se name of ouderdomme bevestig nie. Hy het wel gesê hulle is bejaard. Niemand is nog in verband met die voorval in hegtenis geneem nie.